Ħatra tad-Direttur Eżekuttiv tal-Awtorità Ewropea tat-Titoli u s-Swieq - Kandidat: Natasha Cazenave Kumitat għall-Affarijiet Ekonomiċi u Monetarji Deċiżjoni tal-Parlament Ewropew tat-18 ta' Mejju 2021 dwar il-proposta għall-ħatra tad-Direttur Eżekuttiv tal-Awtorità Ewropea tat-Titoli u s-Swieq (N9-0005/2021 – C9-0114/2021 – 2021/0900(NLE)) (Approvazzjoni) Il-Parlament Ewropew, – wara li kkunsidra l-proposta tal-Bord tas-Superviżuri tal-Awtorità Ewropea tat-Titoli u s-Swieq tat-12 ta' Marzu 2021 (C9-0114/2020), – wara li kkunsidra l-Artikolu 51(2) tar-Regolament (UE) Nru 1095/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq), u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE, – wara li kkunsidra r-riżoluzzjoni tiegħu tal-14 ta' Marzu 2019 dwar il-bilanċ bejn il-ġeneri fin-nomini fis-settur tal-affarijiet ekonomiċi u monetarji tal-UE, – wara li kkunsidra r-riżoluzzjoni tiegħu tas-16 ta' Jannar 2020 dwar l-istituzzjonijiet u l-korpi tal-Unjoni Ekonomika u Monetarja: il-prevenzjoni tal-kunflitti ta' interess wara l-impjieg fis-servizz pubbliku, – wara li kkunsidra l-Artikolu 131 tar-Regoli ta' Proċedura tiegħu, – wara li kkunsidra r-rapport tal-Kumitat għall-Affarijiet Ekonomiċi u Monetarji (A9-0137/2021), A. billi l-mandat tad-Direttur Eżekuttiv attwali tal-Awtorità Ewropea tat-Titoli u s-Swieq jintemm fid-29 ta' Mejju 2021; B. billi, fit-12 ta' Marzu 2021, il-Bord tas-Superviżuri tal-Awtorità Ewropea tat-Titoli u s-Swieq, wara proċedura tal-għażla miftuħa, ippropona li jaħtar lil Natasha Cazenave bħala Direttur Eżekuttiv għal mandat ta' ħames snin, f'konformità mal-Artikolu 51(2) u (3) tar-Regolament (UE) Nru 1095/2010; C. billi, fit-22 ta' April 2021, il-Kumitat għall-Affarijiet Ekonomiċi u Monetarji kellha seduta ta' smigħ ma' Natasha Cazenave, li fiha hi għamlet stqarrija preliminari u mbagħad wieġbet għal mistoqsijiet li saru mill-membri tal-Kumitat; Japprova l-ħatra ta' Natasha Cazenave bħala Direttur Eżekuttiv tal-Awtorità Ewropea tat-Titoli u s-Swieq; Jagħti istruzzjonijiet lill-President tiegħu biex jgħaddi din id-deċiżjoni lill-Kunsill, lill-Kummissjoni, lill-Awtorità Ewropea tat-Titoli u s-Swieq kif ukoll lill-gvernijiet tal-Istati Membri.
Extracted from TA-9-2021-0217_MT.docx